28/08/2018 | Administración LocalMunicipal
Arteixo
Secretaría Xeral
Aprobación definitiva da ordenanza núm.32 reguladora das condicións de acceso ás prazas de titularidade municipal do Centro de Atención Residencial, patrimonio do Consorcio Galego de Servizos de Igualdade e Benestar, situado no CD Arteixo

APROBACIÓN DEFINITIVA DA ORDENANZA Nº 32 REGULADORA DAS CONDICIÓNS DE ACCESO ÁS PRAZAS DE TITULARIDADE MUNICIPAL DO CENTRO DE ATENCIÓN RESIDENCIAL, PATRIMONIO DO CONSORCIO GALEGO DE SERVIZOS DE IGUALDADE E BENESTAR, SITUADO NO CONCELLO DE ARTEIXO O Pleno deste Concello, na sesión celebrada o día 9 de agosto de 2018, estimou a reclamación formulada contra o acordo de aprobación provisional da “Ordenanza nº. 32, reguladora das condicións de acceso ás prazas de titularidade municipal do centro de atención residencial, patrimonio do consorcio galego de servizos de igualdade e benestar, situado no concello de Arteixo”, e acordou aprobar a redacción definitiva, nos termos que se conteñen no texto que se insire, todo isto de conformidade co previsto no artigo 17.3 do Texto Refundido da Lei Reguladora das Facendas Locais. De conformidade co establecido no art.19 do Real Decreto Lexislativo 2/2004 de 5 de marzo, contra o dito acordo, as persoas interesadas poderán interpoñer recurso contencioso-administrativo ante a Sala correspondente do Tribunal Superior de Xustiza de Galicia, no prazo de dous meses, contados a partir do día seguinte ao da publicación deste anuncio. ORDENANZA NÚMERO 32, REGULADORA DAS CONDICIÓNS DE ACCESO ÁS PRAZAS DE TITULARIDADE MUNICIPAL DO CENTRO DE ATENCIÓN RESIDENCIAL, PATRIMONIO DO CONSORCIO GALEGO DE SERVIZOS DE IGUALDADE E BENESTAR, SITUADO NO CONCELLO DE ARTEIXO ARTIGO 1. OBXECTO E NORMATIVA REGULADORA É obxecto desta ordenanza fixar as condicións de acceso ás Prazas de titularidade municipal, no Centro do Consorcio situado en Arteixo. Esta normativa municipal acórdase de conformidade co disposto no artigo 62º da Lei 13/2008, do 3 de decembro, de Servizos Sociais de Galicia, Das actividades municipais complementarias doutras administracións publicas, e no artigo 69 da Lei 2/2017, de medidas fiscais, administrativas e de ordenación, que desenvolve o réxime de co financiamento dos servizos prestados polo Consorcio, nos que debe participar a administración local. En todo o non establecido na presente regulación, observarase o disposto na normativa autonómica e estatal vixente que corresponda. A tramitación dos expedientes correspóndelle aos Servizos sociais comunitarios do Concello de Arteixo como órgano instrutor. O órgano competente para ditar a resolución será a Alcaldía-Presidencia, que pode delegar esta competencia de conformidade co disposto no artigo 21.3º da Lei 7/1985, do 2 de abril, reguladora das Bases de réxime local e no artigo 61.3 da Lei 5/1997, de 22 de xullo, de administración local de Galicia. ARTIGO 2. INTERPRETACIÓN A interpretación desta ordenanza reguladora é competencia dos órganos de goberno deste Concello. ARTIGO 3. COMPETENCIAS O Concello de Arteixo reserva como competencia exclusiva as funcións de planificación, programación e dirección técnica do acceso ás Prazas do Centro do Consorcio de titularidade municipal; así coma, a coordinación, o seguimento, supervisión e control do acceso e a selección da persoa usuaria. ARTIGO 4. DEFINICIÓNS Para os efectos desta Ordenanza aplicarase, ademais do ditado na Orde do 18 de abril de 1996, o contido na Orde do 12 de setembro de 2012 pola que se aproba a Carta de servizos do Sistema para a autonomía e atención á dependencia, punto IV.5.6, que entende que este tipo de Servizo é unha “atención integral e continuada durante as vinte e catro (24) horas do día e nun centro residencial, de carácter personalizado, tendo en conta a natureza da situación de dependencia de cada persoa e a intensidade dos coidados que precise”,. Poderá ter carácter permanente cando o Centro sexa residencia habitual da persoa ou temporal cando se atendan estadías temporais, vacacións, enfermidades ou períodos de respiro familiar das persoas coidadoras non profesionais. Son Prazas destinadas a servir ás persoas residentes en Arteixo, que reúnan as condicións de acceso que se indican nesta disposición para ser usuarias e cuxas necesidades non poidan seren satisfeitas por outros medios. Este servizo non exime á familia das súas responsabilidades. ARTIGO 5. CONTIDO DO SERVIZO As atencións que se prestan son as recollidas na Carteira de Servizos, como Servizos Básicos, do Regulamento de réxime interno do Centro (Regulamento en adiante) e a normativa en vigor. Considéranse Servizos Básicos: · Manutención, que contará con dietas especializadas, en contido e textura, en función das patoloxías das persoas usuarias, e supervisadas por persoal médico ou técnico en dietética ou nutrición. · Apoio nas actividades básicas da vida diaria durante as vinte e catro horas (24): aseo persoal, alimentación, mobilidade, así coma na realización de todas aquelas actividades que a persoa usuaria non poida realizar por si mesma e que virá determinado na elaboración do seu Plan de Atención Individual. · Servizo de atención sanitaria preventiva. Actuacións derivadas da correcta coordinación cos servizos sanitarios de referencia para a promoción e mantemento da saúde, á prevención das enfermidades e ao diagnóstico, tratamento, terapia e rehabilitación así coma o prognóstico dos procesos obxecto de atención. · Servizo de intervención ocupacional. Servizo dirixido á promoción da saúde e do benestar a través da ocupación. · Servizo de terapia ocupacional ou animación sociocultural. · Atención social, que comprenderá a asistencia á persoa usuaria na tramitación da solicitude de valoración da dependencia e na realización dos demais trámites administrativos que precise, ademais das comunicacións obrigadas pola normativa de aplicación ao Ministerio Fiscal e Xulgados. · Servizo de lavandería, que garantirá o lavado e pasado de ferro da roupa das persoas usuarias, así coma o lavado, como mínimo semanalmente, da roupa da cama, lencería e toallas, e en todo caso, cando as circunstancias así o requiran, así mesmo prestará o servizo de marcaxe de roupa no caso de consideración como servizo complementario susceptible de pagamento adicional, no réxime de tarifas do centro. O centro poderá dispor de servizos complementarios susceptibles de pagamento adicional á cota de pagamento ordinaria. ARTIGO 6. MODALIDADE DA ESTADÍA O acceso ás Prazas poderase realizar nalgunha das seguintes modalidades: a) Estadía permanente: cando o Centro sexa a residencia habitual da persoa. b) Estadía temporal: Enténdese o goce por tempo limitado do servizo residencial prestado desde este equipamento especializado. Durante este uso, as usuarias terán os mesmos dereitos e obrigas cás que ocupan praza de forma permanente. Para os efectos desta disposición, quen acceda mediante Praza do Concello de Arteixo, considerarase dende o seu ingreso, de modo automático, usuaria do Centro residencial. ARTIGO 7. DESTINATARIAS Persoas maiores de 65 ou, extraordinaria e de modo motivado, menores de 65 anos que pola súa situación persoal precisen do equipamento. ARTIGO 8. REQUISITOS DA DESTINATARIA PARA O ACCESO AO SERVIZO Son requisitos para ter acceso ao servizo, sendo motivo de denegación: 1.- Ter nacionalidade española. As persoas que carezan de nacionalidade española rexeranse polo establecido na Lei orgánica 4/2000 do 11 de xaneiro, e nos Tratados internacionais e nos convenios que se estipulen co pais de orixe.2.- Estar empadroada e ter residencia efectiva no Concello de Arteixo cunha antigüidade de doce (12) meses ininterrompidos inmediatamente anteriores á data de solicitude. Durante o primeiro ano natural dende a apertura do centro terán acceso aquelas persoas, que por circunstancias sobrevidas e non previstas, ou inevitables, tendo iniciado a solicitude de valoración de dependencia no Concello de Arteixo, tivesen que facer uso dun equipamento especializado de atención residencial privado, co consecuente traslado de empadroamento, sempre e cando teñan solicitado praza pública residencial polo Sistema de promoción da autonomía persoal e atención a dependencia (SAAD en adiante ). 3.- Ordinariamente, ter cumprido os 65 anos de idade no momento de realizaren a solicitude.4.- Presentaren a documentación completa, xunto coa solicitude, no Rexistro do Concello acreditando a situación de necesidade do servizo.5.- Que o recurso sexa valorado como idóneo polos Servizos sociais comunitarios, mediante informe social da unidade de Traballo social municipal e ditame-proposta da Comisión de Asignación de Praza.6.- Non ter dereito efectivo a recibir un servizo similar de ningunha outra entidade ou organismo público ou privado (SAAD, MUFACE, ISFAS, ONCE, etc.). 7.- Non presentar un estado de deterioro físico nin psíquico tal que precise doutro tipo de atención especializada asistida ou de internamento nun centro hospitalario.8.- Non presentar trastornos mentais ou condutivas graves e non compensados que poidan alterar a normal convivencia no Centro.9.- Non estar sancionada coa revogación de adxudicación de praza pública de atención residencial, conforme a Lei 13/2008, do 3 de decembro, de servizos sociais de Galicia, e ao Regulamento de réxime interno do Centro.10.- Ter tramitado o recoñecemento da situación de dependencia. ARTIGO 9. A PERSOA ACOMPAÑANTE 1. De forma excepcional e co obxecto de manter a unidade familiar, poderá recoñecerse o dereito de admisión na Praza, como acompañante da solicitante principal a quen, non reunindo todos os requisitos establecidos, se atope nalgunha das seguintes situacións: a. Ser cónxuxe ou persoa en relación análoga de afectividade. b. Ser parente de consanguinidade até o segundo (2º) grao. c. Acreditar a convivencia polo menos dous anos (2) coa solicitante principal, con anterioridade á data de presentación da solicitude principal.2. A solicitude para ingresar como acompañante deberá presentarse no momento en que se formule a solicitude principal e seguindo o mesmo procedemento, de xeito que ambas ingresen de modo simultáneo ou con posterioridade.3. Non se recoñecerá o dereito de acompañamento a aquelas persoas que requiran coidados específicos que non poidan atenderse no centro residencial. ARTIGO 10. MODALIDADE DE ESTADÍA TEMPORAL.1. Poderán acceder a esta modalidade as persoas que cumprindo cos requisitos desta Ordenanza, se atopen nalgunha das seguintes situacións: a. Que a coidadora non lle poida prestar á solicitante a atención axeitada por causa dunha enfermidade, un accidente ou unha intervención cirúrxica. b. Que a solicitante viva soa e precise dun período de convalecencia logo dunha enfermidade, un accidente ou unha intervención cirúrxica. c. Necesidade dun período de descanso da coidadora para evitar unha situación de esgotamento físico ou psíquico.2. Terá unha duración máxima de dous meses (2) ao ano (60 días), podéndose fraccionar en períodos quincenais ou mensuais.3. As solicitudes deberán ser presentadas polo menos cun (1) mes de antelación á data indicada para o seu ingreso no servizo.4. En ningún caso, a estadía temporal suporá a adquisición de dereito ningún para o acceso definitivo ao servizo adxudicado e deberá abandonar a Praza ao remate do período para o que lle foi concedido. ARTIGO 11. RESOLUCIÓN DE ASIGNACIÓN DE PRAZA 1. Sen prexuízo do disposto nesta ordenanza para os supostos de emerxencia social, correspóndelle ao órgano municipal competente para resolver, a Asignación da praza vacante en cada momento, tendo en conta a distribución de prazas por grao de dependencia establecida no Convenio co Consorcio.2. A efectos de asignación de Praza, equiparanse os graos de Dependencia recoñecidos coa seguinte puntuación obtida no Informe de Barthel, en aplicación do Baremo establecido no Anexo ll para o Factor 1 de Autonomía Persoal: 3. A Prelación de acceso ás Prazas para persoas en situación de dependencia lll e ll, será a que se determine coa aplicación sucesiva dos seguintes criterios: a. A menor puntuación obtida no Baremo de Autonomía Persoal establecido no Anexo ll desta disposición. b. No caso de igual puntuación, a non percepción doutra prestación ou servizo público calquera que sexa a súa titularidade. c. No suposto de igualdade nos criterios anteriores, a menor capacidade económica. d. No caso de igualdade novamente, a inexistencia de rede social de apoio, acorde co Anexo lI desta disposición. e. Se persistise a igualdade, a idade da persoa destinataria. f. Por último, a data de presentación da solicitude principal.4. A prelación de acceso ás Prazas para quen está en situación de dependencia l ou sen grao, será, igualmente, a determinada pola aplicación sucesiva dos seguintes criterios: a. A menor puntuación obtida no Baremo de Autonomía Persoal establecido no Anexo ll desta disposición. b. No caso de igual puntuación, a non percepción doutra prestación ou servizo público calquera que sexa a súa titularidade. c. No suposto de igualdade cos criterios anteriores, a menor capacidade económica. d. No caso de igualdade novamente, a inexistencia de rede social de apoio, acorde co Anexo ll desta disposición. e. Se persistise a igualdade, a idade da persoa destinataria. f. Por último, a data de presentación da solicitude principal.5. Para a modalidade de estadía temporal, ademais do exposto nos puntos anteriores, tamén será de aplicación sucesiva, os seguintes criterios específicos: a. Enfermidade, accidente ou intervención cirúrxica da persoa coidadora. b. A destinataria vive soa, e precisa dun período de convalecencia despois dunha enfermidade, un accidente ou una intervención cirúrxica. c. Necesidade dun período de descanso, como respiro da coidadora, para evitar unha situación de esgotamento físico ou psíquico.6. O prazo máximo para resolver e notificar a resolución do procedemento será de tres (3) meses contados desde a data en que a solicitude teña entrada no rexistro municipal. Transcorrido o dito prazo sen recaer resolución expresa, as solicitudes entenderanse desestimadas.7. A efectividade de acceso na modalidade de estancia temporal quedará demorada ata que exista unha Praza dispoñible axeitada ás necesidades da solicitante. ARTIGO 12. RENUNCIA DA PRAZA 1. A solicitante ou quen exerza a súa representación legal poderá renunciar ante o Consorcio, á solicitude realizada quen, na súa vez, informará aos Servizos sociais comunitarios.2. Formalizada a renuncia, arquivarase a solicitude e porase fin ao expediente de conformidade co artigo 94 disposto na Lei 39/2015, do 1 de outubro, do procedemento administrativo común das administracións públicas. ARTIGO 13. APRAZAMENTO DO INGRESO 1. Cando, por causas de forza maior ou por razón de ingreso hospitalario, non se produza o ingreso dentro do prazo previsto no Regulamento do Centro, a interesada antes de finalización deste prazo, poderá solicitar o aprazamento do Ingreso ante o Consorcio, quen informará aos Servizos sociais comunitarios.2. De ser o caso, a súa Praza será cuberta por outra persoa.3. Desaparecida a causa que xustifica o aprazamento, incorporarase na primeira Praza vacante que se produza no servizo previamente recoñecido. ARTIGO 14. COMISIÓN DE ASIGNACION DE PRAZA A Comisión de Asignación estará constituída:. Presidencia: Concelleira/o con competencia na materia, ou persoa en quen delegue. Vogais, asumindo unha delas as funcións de secretaria: - Coordinadora de servizos sociais. - Técnica de planificación - Unidade de Traballo social de referencia. A Comisión poderá solicitar asesoramento doutras técnicas municipais se así o considera. As funcións desta Comisión son:. Garantir o bo funcionamento do proceso de admisión e asignación en aplicación desta ordenanza. Elaborar a relación de admitidas e as listaxes de agarda, de ser o caso, en aplicación da Prelación de acceso regulada nesta disposición. Aprobar a asignación das tarifas segundo a Ordenanza reguladora do prezo publico. Recadar das solicitantes a documentación adicional que se precise para a xustificación das situacións e circunstancias derivadas. Informar as reclamacións que no seu caso se presenten. Elevar as Propostas-ditame ao Órgano competente para resolver. ARTIGO 15. TRAMITACIÓN DO PROCEDEMENTO NOS SUPOSTOS DE EMERXENCIA SOCIAL 1. Para os efectos do disposto nesta disposición, enténdese por emerxencia social calquera das situacións a que fai referencia o artigo 16 do Decreto 15/2010, do 4 de febreiro, cando así o aconsellen razóns de interese público debidamente documentadas e obxectivadas que leven consigo: a. Unha situación de desamparo ou abandono. b. Malos tratos físicos e/ou psíquicos. c. Situación de risco grave inminente para a súa integridade física e psíquica.2. Para os efectos do inicio da tramitación de emerxencia social deberase achegar: a. Solicitude de Praza que se xunta no Anexo l desta disposición. A solicitude deberá remitirse debidamente cuberta ou, de ser o caso, dilixenciada pola unidade de Traballo social de referencia. De consideralo necesario debido ás circunstancias observadas, dita unidade de Traballo social cursaralle no mesmo instante a debida comunicación ao Ministerio Fiscal e ao Órgano superior autonómico competente en materia de dependencia para os efectos oportunos. b. Índice de Barthel e informe social emitido pola unidade de Traballo social de referencia, e demais documentación que se considere necesaria para os efectos de xustificar a situación de emerxencia social segundo o artigo 16 do Decreto 15/2010, do 4 de febreiro e o artigo 82 da Orde do 2 de xaneiro de 2012 que o desenvolve.3. A tramitación do procedemento de asignación de praza, comezará coa aplicación do índice de BARTHEL e o informe social no que se fundamentará e acreditará a proposta á Comisión de Asignación de Praza.4. O ditame da Comisión será elevado ao órgano superior que declarará a tramitación de emerxencia social mediante resolución motivada no prazo máximo de setenta e dúas (72) horas desde a entrada da solicitude no Rexistro municipal. De non apreciarse causas xustificativas que motiven a tramitación deste procedemento continuarase coa súa tramitación pola vía ordinaria e segundo a orde de entrada da solicitude.5. Corenta e oito horas (48) desde esta declaración, os Servizos sociais comunitarios comunicarán a asignación de Praza á Dirección do Consorcio para o seu ingreso, así coma á interesada.6. Con carácter excepcional nos supostos en que a asignación do recurso sexa necesaria de modo inmediato procederase, a través dos Servizos sociais comunitarios, a proporcionar dita asignación, e debe confirmarse, posteriormente, no prazo de corenta e oito (48) horas, a situación de emerxencia social mediante resolución motivada do órgano competente. Unha vez asignada a Praza, continuarase coa tramitación do procedemento segundo o disposto nesta ordenanza, debendo completarse toda a documentación obrigatoria, no prazo de vinte (20) días hábiles.7. A praza asignada mediante o procedemento de emerxencia social será temporal ata a regulación definitiva, e non impedirá a obriga de continuar cos trámites ben para o seu acceso ordinario a este servizo ou para outro mais axeitado. ARTIGO 16. COMPETENCIAS DOS SERVIZOS SOCIAIS COMUNITARIOS. Son competencias destes: a. A planificación e a programación do servizo, no marco dos servizos sociais comunitarios. b. A avaliación técnica de cada solicitude, que inclúe a recepción da demanda e o seu estudo. c. O establecemento do correspondente Ditame acordado na Comisión de Asignación de Praza e a súa elevación para a súa resolución polo órgano competente. d. A tramitación das posibles infraccións de usuarias que poidan ser comunicadas dende o Consorcio, no marco legal desta ordenanza. e. De ser o caso, seguimento e avaliación das situacións atendidas no Centro en coordinación co Consorcio. ARTIGO 17. INCOMPATIBILIDADE O acceso ao servizo dirixirase a persoas ás que non lles asista o dereito de ingreso efectivo ao catálogo de servizos de atención á dependencia que se establece no artigo 15 da Lei 39/2006, do 14 de decembro, e no artigo 3º do Decreto 15/2010, do 4 de febreiro, ou calquera outro dereito de ingreso efectivo que sexa de aplicación. ARTIGO 18. LISTAXE DE AGARDA 1. No caso de que o servizo non conte con capacidade suficiente para atender todas as situacións susceptibles deste, elaboraranse tres listaxes de agarda, que se confeccionarán pola orde de prelación establecida no artigo 11 desta ordenanza. Así, con cada nova Resolución actualizarase.: a) Listaxe de agarda para as prazas en situación de dependencia lll e ll. b) Listaxe de agarda para as prazas en situación de dependencia l e sen grao. c) Listaxe de agarda para as estadías temporais.2. A puntuación final e a orde de prelación acadada asignaralle o lugar que lle corresponda en dita listaxe de agarda.3. Atendendo aos criterios expostos nos puntos anteriores, a listaxe de agarda xerará unha actualización automática a medida que o órgano competente incorpore novas resolucións de altas no servizo pendentes de asignación de praza.4. As persoas incluídas na listaxe de agarda deberán nun prazo máximo de un (1) mes, comunicarlle ao Servizos sociais comunitarios calquera circunstancia persoal ou de saúde que lle afecte á súa solicitude, a cal será tida en conta para os efectos previstos nesta disposición.5. Esta situación de atoparse en listaxe de agarda será notificada na resolución de Asignación de Praza. ARTIGO 19. SOLICITUDES No acceso ao servizo será de aplicación o seguinte: a. O procedemento iniciarase por instancia de parte, de conformidade cos principios xerais da Lei 39/2015, de 1 de outubro, do procedemento administrativo común das administracións públicas. b. Cando existan circunstancias debidamente acreditadas no expediente, que así o xustifiquen, o procedemento de acceso poderá iniciarse de oficio. c. As solicitudes para acceder ao servizo, serán valoradas pola Unidade de Traballo social que, determinará mediante un informe social preceptivo, a idoneidade do servizo, así coma a capacidade económica e a participación no prezo da solicitante (copagamento en adiante). O informe será elevado á Comisión de Asignación de Praza para o seu Ditame. ARTIGO 20. PRAZO DE SOLICITUDE DO SERVIZO 1. Na modalidade de estadía permanente, o prazo de presentación de solicitudes permanecerá aberto todo o ano e está supeditado á vixencia do Convenio, á existencia de prazas vacantes, e á existencia de dispoñibilidade orzamentaria, podéndose crear listaxe de agarda, e mesmo, dar de baixa a propia dispoñibilidade do servizo.2. Na modalidade de estadía temporal, estarase ao rexido no artigo 11 desta disposición. ARTIGO 21. DOCUMENTACIÓN QUE SE ACHEGA 1. A solicitude formalizarase no modelo que se xunta no Anexo l desta ordenanza e que estará dispoñible nos Servizos sociais comunitarios.2. Se a solicitude e os seus adxuntos non está debidamente cubertos ou non se presenta a documentación sinalada, requirirase á interesada para que, no prazo de dez (10) días, emende a falta ou presente os documentos preceptivos, con indicación de que, se así non o fixer, se entenderá que desiste da súa petición, logo da resolución que deberá ser ditada nos termos previstos no artigo 68 da Lei 39/2015, do 1 de outubro, do procedemento administrativo común das administracións públicas, en relación co artigo 21 da dita Lei.3. As interesadas deberán achegar a seguinte documentación preceptiva xunto coa solicitude: a. Documento nacional de identidade ou número de identificación de estranxeiros da solicitante e da acompañante, de ser o caso, e de quen as represente. b. Certificado do grao de dependencia recoñecido, de ser o caso, ou xustificante de ter presentado a súa solicitude, da solicitante e da acompañante, de ser o caso. c. Impreso de domiciliación bancaria debidamente cuberto e asinado pola solicitante e pola acompañante, de ser o caso, ou por quen as represente. d. Resolución do Plan individual de Atención en vigor (PIA en adiante) da Xunta de Galicia da solicitante e da acompañante. No caso de non posuílo, por estar en trámite, aportarase: d.1. Certificado de depósitos bancarios, contas e valores a 31 de decembro do último ano da solicitante, da acompañante, de ser o caso, e das computables para este servizo. d.2. Extracto bancario dos últimos 12 meses das pensións do estranxeiro percibidas pola solicitante, pola acompañante, de ser o caso, e polas computables, así coma de todos aqueles ingresos exentos de declarar no IRPF. d.3. De non ter acceso municipal, Certificado dos vehículos da solicitante, da acompañante, e das computables, da Xefatura de Tráfico. d.4. De non ter acceso municipal, Certificado das bens urbanos e rústicos e do seu valor catastral, da solicitante, da acompañante, de ser o caso, e das computables, da Dirección Xeral do Catastro. d.5. De non ter acceso municipal, Certificado positivo ou negativo do imposto de patrimonio, así como disposicións patrimoniais realizadas nos últimos catro (4) anos, da solicitante, da acompañante, de ser o caso, e das computables, da Axencia Tributaria de Galicia. e. Calquera outro documento que se considere necesario para a valoración e baremo da solicitude.4. Son computables para este servizo, sempre e cando estean empadroadas no domicilio cando menos un (1) ano antes da solicitude, convivan coa solicitante como mínimo cento e oitenta e tres (183) días no ano natural e dependan economicamente desta segundo o considerado na Lei estatal do IPRF: - Cónxuxe ou parella de feito rexistrada como tal. - Persoas ascendentes da solicitante maiores de sesenta e cinco (65) anos, ou calquera que sexa a súa idade, sempre que teñan recoñecido o grao de discapacidade. - Fillas/os da solicitante ou do seu cónxuxe menores de vinte e cinco (25) anos, ou maiores con discapacidade ou dependencia valorada ou incapacitadas xudicialmente sometidas á patria potestade prorrogada ou rehabilitada.5. Para a tramitación deste procedemento consultaranse automaticamente os datos incluídos nos seguintes documentos elaborados polas administracións públicas: a. Certificado da declaración ou imputación de rendas do último exercicio fiscal dispoñible na data da solicitude da solicitante, da acompañante, de ser o caso e das persoas computables. b. Certificado de convivencia da solicitante, da acompañante, de ser o caso, e das computables, así coma a antigüidade no Concello de Arteixo. c. Certificado do padrón municipal de vehículos e catastral de bens rústicos e urbanos da solicitante, da acompañante, de ser o caso, e das persoas computables.6. No caso de que as interesadas se opoñan a esta consulta, deberán indicalo no cadro correspondente habilitado no modelo e achegar os documentos.7. Se algunha circunstancia imposibilitase a obtención dos anteditos datos, poderáselle solicitar ás interesadas a presentación dos documentos correspondentes.8. A solicitudes xunto coa documentación presentaranse en calquera dos lugares e rexistros establecidos na normativa reguladora do procedemento administrativo común, preferiblemente no Rexistro xeral municipal.9. Os servizos sociais comunitarios ten a disposición das interesadas modelos normalizados para facilitarlles a realización de trámites administrativos despois da presentación das solicitudes.10. Cando se teñan en conta, feitos, alegacións ou probas distintas das aducidas pola interesada, os Servizos sociais comunitarios, antes de redactar o ditame de resolución definitiva, notificaralle a proposta de resolución provisional para que, no prazo de dez (10) días, alegue ou presente os documentos e xustificacións que coide pertinentes. Examinadas estas alegacións, se é o caso, formularase a proposta de resolución definitiva.11. No Ditame proposta de resolución definitiva figurarán as solicitudes que reúnen todos os requisitos, posición obtida de acordo coa orde de prelación establecido no artigo 11 desta ordenanza, que se actualizará cada mes, capacidade económica e copagamento da solicitante e da acompañante, de ser o caso.12. As propostas de resolución non crean dereito ningún a favor da solicitante e da acompañante, de ser o caso, fronte á Administración mentres non se lle notifique a resolución definitiva.13. A información relativa ao procedemento e ás condicións de acceso a este servizo poderase obter nos Servizos sociais comunitarios. ARTIGO 22. PROTECCIÓN DE DATOS De conformidade coa Lei orgánica 15/1999, do 13 de decembro, de protección de datos de carácter persoal, os datos persoais recollidos na tramitación desta disposición, cuxo tratamento e publicación autorizan as interesadas mediante a presentación das solicitudes, serán incluídos nun ficheiro municipal denominado para tal efecto. O órgano responsable deste ficheiro é a Alcaldía do Concello de Arteixo. Os dereitos de acceso, rectificación, cancelación e oposición poderanse exercer ante esta, mediante o envío dunha comunicación ao seguinte enderezo: Alcaldía do Concello de Arteixo, rúa Alcalde Ramón Dopico núm.1 - 15142 Arteixo ( A Coruña). ARTIGO 23. POTESTADE SANCIONADORA.1. A potestade sancionadora por infraccións ocorridas no ámbito residencial e no marco desta ordenanza, corresponderalle ao Concello de Arteixo a instancia do Consorcio, sen prexuízo de informar ás autoridades xudiciais ou administrativas que corresponda, ou as forzas de seguridade, no caso de que poidan constituír delito ou falta.2. No resto das materias, polo disposto na Lei 7/1985, do 2 de abril, reguladora das Bases do réxime local, na Lei 5/1997, do 22 de xullo, da administración local de Galicia, na Lei 40/2015, do 1 de outubro, de réxime xurídico do sector público, e na Lei 39/2015, do 1 de outubro, do procedemento administrativo común das administracións públicas, así coma toda aquela normativa que as desenvolve. ARTIGO 24. NORMATIVA SUBSIDIARIA No non establecido na presente ordenanza observarase o disposto na normativa aplicable vixente. DISPOSICIÓN DERROGATORIA Queda sen efecto o acordo municipal plenario regulador da praza subvencionada no centro de día Seixedo do Concello de Arteixo publicado no BOP núm.130 do 12 de xullo de 2010. DISPOSICIÓN FINAL A presente ordenanza entrará en vigor unha vez que se publique o seu texto definitivo e teña transcorrido o prazo segundo o previsto no artigo 70.2 da Lei 7/1985, do 2 de abril reguladora das bases de réxime local. Asinado en Arteixo a 14 de agosto de 2018 ALCALDE – PRESIDENTE Por delegación 1336/2015 Asdo.-: Inés Ramos Álvarez Concelleria do Área de Benestar Comunitario